Nog ŉ D-dag vir Ace se toekomsAce Magashule, beleërde sekretaris-generaal van die ANC. (Foto: Twitter) Sondag is oënskynlik (weer) D-dag vir die politieke toekoms van die ANC se sekretaris-generaal, Ace Magashule. Die ANC se nasionale uitvoerende komitee (NUK) moet besluit of Magashule “opsy moet staan” (tydelik sy pos ontruim) noudat hy in Bloemfontein op talle en omvattende korrupsieklagte tereg staan. Hy is op borgtog van R200 000 vrygelaat. Die waarskynlikheid is dat dit nié gaan gebeur nie omdat daar aspekte van Magashule se werkverrigting spesifiek as sekretaris-generaal is wat in sy guns tel, maar al te dikwels in beriggewing verswyg word; asook omdat Ramaphosa sekere basiese strategiese foute gemaak het met sy aanpak van die hele “opsy staan”-kwessie. In beriggewing oor Magashule is daar ŉ verstaanbare en waarskynlik korrekte neiging om te fokus op die oorweldigende dokumentêre en op die oog af onomstootlike bewyse van korrupsie. In die bykans eksklusiewe fokus daarop verloor mense perspektief van die argument (eties ondergeskik soos dit sekerlik is) waarom mense sou kon aanvoer dat hy nié moet terugstaan nie. Daar is drie dinge wat Magashule as sekretaris-generaal reggekry het wat uit ŉ ANC-perspektief groot verbeterings is. Eerstens het ANC-lidmaatskap kragtens die party se amptelike syfers toegeneem tot 1,4 miljoen. Dit is die meeste nog. Gegewe die gevaar van jakkals hoof van die hoenderhok maak, wag ŉ mens rustig op ŉ deeglike oudit van hierdie syfers. Tweedens het die ewige verdeeldheid in provinsiale ANC-strukture minder ooglopend geword tydens Magashule se ampstyd, en derdens is daar ook minder openbare verdeeldheid in die ANC-hoofkantoor, Luthuli-huis. Voorts het Ramaphosa nie die “opsy staan”-kwessie strategies goed benader nie. Die regsbeginsel van “onskuldig tot skuldig bewys” is ter sprake. Die onvermoë van die Ramaphosa-kamp om vrae in daardie verband te beantwoord, skep ŉ gaping vir Magashule en oudpres. Jacob Zuma se ondersteuners, en aan die tallose ANC-ontplooides wat ten sterkste betrek word by die korrupsie, wanbestuur, onkunde, slapheid en agteruitgang wat sinoniem is met ANC-regerings op nasionale, provinsiale en plaaslike vlak. Die NUK se besluit hierdie naweek is ŉ veldslag in ŉ voortgesette oorlog en ŉ terugslag vir enige van die twee kante is nie die volvoering van die stryd nie. Nuus oor die NUK-besluit sal uitlek en die amptelike ANC-terugvoer word Maandag of Dinsdag verwag.